CELEX: 62021TN0495
Language: mt
Date: 2021-08-13 00:00:00
Title: Kawża T-495/21: Rikors ippreżentat fit-13 ta’ Awwissu 2021 – Spanja vs Il-Kummissjoni

4.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 401/18
            
         
      Rikors ippreżentat fit-13 ta’ Awwissu 2021 – Spanja vs Il-Kummissjoni
      (Kawża T-495/21)
      (2021/C 401/19)
      Lingwa tal-kawża: l-Ispanjol
      
         Partijiet
      
      
         Rikorrent: Ir-Renju ta’ Spanja (rappreżentanti: L. Aguilera Ruiz u M. J. Ruiz Sánchez, aġenti)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-Deċiżjoni ta’ Implimentazzjoni tal-Kummissjoni (UE) 2021/988 tas-16 ta’ Ġunju 2021 li teskludi mill-finanzjament tal-Unjoni Ewropea ċertu nefqa mġarrba mill-Istati Membri fil-kuntest tal-Fond Agrikolu Ewropew ta’ Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR) (notifikata bid-dokument C(2021) 4118) (1), sa fejn tikkonċerna r-Renju ta’ Spanja fil-kuntest tal-investigazzjoni dwar l-organu li jħallas tal-País Vasco, fajl Nru AA/2018/003/ES/RLF, għal ammont nett ta’ EUR 2 056 473,43.
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv ibbażat fuq il-fatt li l-korrezzjoni imposta f’somma f’daqqa ta’ ammont nett ta’ EUR 2 056 473,43 hija kuntrarja għall-Artikolu 5 tar-Regolament ta’ Delega Nru 640/2014 (2) kif ukoll għall-Artikoli 28 u 29 tar-Regolament ta’ Implimentazzjoni Nru 809/2014 (3). Il-Kummissjoni wettqet żball manifest meta evalwat nuqqas ta’ kontroll fundamentali tal-effettività tal-kontrolli sovrapposti u tal-kwalità tas-sistema ta’ informazzjoni ġeografika tal-artijiet agrikoli (SIGPAC).
                  Kien hemm konfużjoni f’moħħ il-Kummissjoni bejn, minn naħa, id-diskrepanzi partikolari kkonstatati fi proċess ta’ kontroll fuq l-iskrin tal-fotointerpretazzjoni li tikkorrispondi għas-SIGPAC u, min-naħa l-oħra, il-verifiki ulterjuri fuq il-post relatati ma’ erba’ artijiet magħżula b’mod każwali, mar-riżultati tal-kontrolli fuq il-post programmati, li jikkorrispondu għall-verifiki tal-artijiet b’koeffiċjent ta’ ammissibbiltà bi prorata fis-snin 2016, 2017 u 2018, magħmula fil-kuntest tal-Pjan ta’ Miżuri għat-titjib tal-aġġornament tas-SIGPAC. Filwaqt li dawn huma miżuri differenti u separati, il-Kummissjoni tasal għal konklużjoni konġunta billi testrapola r-riżultati ta’ kull waħda mill-miżuri, sabiex tapplika l-korrezzjoni kkontestata, li din il-parti tikkunsidra żbaljata u sproporzjonata.
               
            
                  2.
               
               
                  It-tieni motiv ibbażat fuq il-ksur mill-Kummissjoni tal-Linji gwida dwar il-kalkolu tal-korrezzjonijiet finanzjarji fil-qafas tal-proċeduri tal-approvazzjoni ta’ konformità u finanzjarja tal-kontijiet [C(2015) 3675, tat-8 ta’ Ġunju 2015], li jiddeterminaw li l-korrezzjoni f’somma f’daqqa ma hijiex iġġustifikata, peress li ma kienx hemm nuqqas fil-kontrolli sovrapposti u li r-riskju għall-Fond minħabba n-nuqqasijiet fil-kontrolli fuq il-post ġie kkwantifikat fil-kuntest tal-proċedura. Din il-parti, minbarra li ssostni li ma kien hemm ebda nuqqas fil-kontrolli sovrapposti li joħolqu riskju għall-Fond li jiġġustifikaw il-korrezzjoni applikata, tikkunsidra li, f’dak li jikkonċerna l-kontrolli fuq il-post, il-Kummissjoni applikat il-korrezzjoni f’somma f’daqqa b’mod żbaljat, peress li r-riskju għall-Fond ġie individwlizzat u kkwantifikat fil-kuntest tal-proċedura.
               
            
         (1)  ĠU 2021, L 218, p. 9.
      
         (2)  Regolament ta’ Delega tal-Kummissjoni (UE) Nru 640/2014 tal-11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll u l-kundizzjonijiet għar-rifjut jew l-irtirar ta’ pagamenti u penali amministrattivi applikabbli għall-pagamenti diretti, l-appoġġ għall-iżvilupp rurali u l-kundizzjonalità (ĠU 2014, L 181, p. 48).
      
         (3)  Regolament ta’ Implimentazzjoni tal-Kummissjoni (UE) Nru 809/2014 tas-17 ta’ Lulju 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll, tal-miżuri tal-iżvilupp rurali u tal-kundizzjonalità (ĠU 2014, L 227, p. 69).